
I. 
Charakteristika

1.   Príslušníci môžu prísť počas zásahu do kontaktu so zvieratami, ktoré môžu byť splašené alebo zdivočené, ale aj s hmyzom. Zvieratá a hmyz sú veľmi vnímavé   k okolitému prostrediu, dokážu inštinktívne a oveľa rýchlejšie ako človek reagovať na plameň, dym, otrasy a hluk; ich spôsob správania môže byť varujúcim signálom aj pre príslušníkov. V prípade mimoriadnych udalostí môžu zvieratá spanikáriť, zdivočieť, môže dôjsť k zvýšeniu ich agresívnosti, ku zhromažďovaniu zvierat a k sťaženiu ich ovládateľnosti. Hrozí tiež nebezpečenstvo prenosu nákazlivých chorôb zo zvieraťa na človeka (antropozoonóza).

2.  V chovoch súkromne hospodáriacich roľníkov a chovateľov sa vyskytujú väčšie počty hospodárskych zvierat. Rozširuje sa tiež chov zvierat v bytoch, napríklad psy, mačky a vtáky vrátane exotických zvierat, napríklad plazy a pavúky.

3.  Problémy pri zásahu hasičských jednotiek  sa vyskytujú aj v súvislosti s divo          žijúcimi druhmi hmyzu (včely, osy, sršne a podobne) a v prípade napadnutia človeka môžu vzniknúť rôzne alergie, ktoré môžu prejsť do stavu ohrozujúceho život.

II.

 Úlohy a postup činnosti
1.   Veliteľ zásahu na mieste udalosti rozhodne 

      a)  o vykonaní prieskumu na zistenie vzniknutej situácie,

b) o privolaní polície a veterinárneho lekára a o spolupráci s nimi,

c) o zvláštnych opatreniach v prípade prítomnosti zdivočených a neovládateľných zvierat alebo hmyzu, ktoré ohrozujú okolie (odchyt, uspanie narkotikom, uzatvorenie výletových otvorov, polievanie hmyzu rozprášenými prúdmi, usmrtenie zvieraťa alebo hmyzu),

d) o stupni ochrany zasahujúcich príslušníkov,
e) o zvolaní krízového štábu obvodného úradu alebo krajského úradu, ak to situácia vyžaduje,

f) o ošetrení a o odbornom vyšetrení príslušníkov v prípade napadnutia a poranenia zvieraťom a o odbornom vyšetrení zvieraťa (nebezpečenstvo nákazy),

g) o vykonaní dekontaminácie alebo dezinfekcie použitých osobných ochranných pracovných prostriedkov, výstroja a vecných prostriedkov,

h) o vykonaní preventívneho očkovania, ak je vopred známe, že sa predpokladá vykonávať rizikové činnosti.

2.  Činnosť zasahujúcich príslušníkov na mieste udalosti:

     a)  vykonávajú záchranné práce za prísneho dodržiavania určených postupov veliteľom zásahu,

b) používajú osobné ochranné pracovné prostriedky s dôrazom na zvýšenú osobnú hygienu,

c) poranenie zvieraťom okamžite hlásia veliteľovi zásahu,

d) pri podozrení z možnosti nákazy musia absolvovať lekárske vyšetrenie,

e) vykonávajú dekontamináciu, prípadne dezinfekciu použitých osobných ochranných pracovných prostriedkov, výstroja, výzbroje a používaných vecných prostriedkov.

III.
 Očakávané zvláštnosti
1.  
Nervozita a strach sa prenášajú z človeka aj na zviera. Negatívne na ne vplýva tiež prítomnosť cudzích osôb a neprítomnosť chovateľov a ošetrovateľov. Pri výpadku elektrickej energie hrozí nebezpečenstvo udusenia veľkochovov            z dôvodu nefungujúcej ventilácie. 
2. 
Príslušníkov  môžu ohrozovať voľne pobiehajúce zvieratá. Pri výkone záchranných prác treba počítať s tým, že zachránené zvieratá sa budú chcieť vrátiť späť do priestoru, odkiaľ boli vyvedené, nebude fungovať uvoľnenie úväzov zvierat, alebo sa vyskytnú rôzne provizóriá úväzov. U zvierat sa môže prejaviť aj vzájomná neznášanlivosť v spoločnom núdzovom ustajnení. Môže dôjsť              k intoxikácii zvierat a tým k ich obmedzenej pohyblivosti.

3.  Nebezpečenstvo zranenia zasahujúcich príslušníkov hrozí v prípade pritlačenia zvieraťom k stene alebo o konštrukciu, v prípade úderu hlavou zvieraťa (rohami, čelnou kosťou), kopnutia a prišliapnutia zvieraťom, uhryznutia, poškriabania, podrazenia nôh, pošliapania, poranenia rúk pri odväzovaní, ako aj v prípade pichnutia hmyzom alebo pohryznutia cudzopasníkmi (kliešte, blchy, roztoče a podobne).

4.   Pri kontakte so zvieraťom alebo pri činnostiach v priestoroch alebo  v prostredí, kde sa nachádzajú choré alebo infikované zvieratá, hmyz  a cudzopasníci, môžu sa niektoré choroby, napríklad besnota, salmonelóza, tularémia, leptospiróza, vailová žltačka, antrax, tetanus, slintavka, krívačka, rôzne mykózy, kliešťová encefalitída alebo lymská borelióza preniesť aj na človeka.

